Suvi (film)

"Suvi" on Oskar Lutsu jutustuse "Suvi" põhjal valminud Eesti film. See on teine film Arvo Kruusemendi Lutsu-teemalisest filmitriloogiast ("Kevade", "Suvi", "Sügis") ning jälgib sooja huumoriga Paunvere koolilaste edasist käekäiku. Filmi põhirollides on varasemast tuttavad, nüüd juba täiskasvanud näitlejad. Filmi stsenaariumi kirjutas Arvo Kruusemendi ettepanekul Paul-Eerik Rummo Oskar Lutsu jutustuste "Suvi" ja "Tootsi pulm" järgi.

"Suvi" esilinastus Eesti kinodes 1976. aasta märtsi lõpus. Esimese kuu ajaga kogus film ajalehe Edasi andmeil Tartus 70 323 vaatajat. Esimesel linastusaastal vaatas "Suve" Eestis üle 470 000 inimese. Kõige paremaid tulemusi andis "Kevade" ja "Suve" koos näitamine.

Filmi restaureeritud versioon esilinastus 10. novembril 2011 kinos Artis.Suvi. Eesti filmi andmebaas.  

 Sünopsis 
Venemaal mõisavalitsejaks õppinud Joosep Toots saabub tagasi Paunverre, koos uute ideede ja plaanidega. Tagasitulekut põhjendab Toots halva tervisega, tema ishias vajab hädapärast ravi. Kohtumine Paunvere vanade tuttavate kellamees Lible, Jorh Adnieli Kiire, papa Kiire, köster Julk-Jüri, endiste koolikaaslaste ja teistega elustab tema mälestusi koolipõlvest. Kooliõde Raja Teele paneb küll Tootsi südame kiiremini põksuma, kuid esialgu on Kiir kosimisplaanidega temast ette jõudnud. Paunvere apteekrilt kuuldud elutarkus annab Tootsi mõtetele teise suuna - isakodus oleks vaja hooneid kohendada ning talupidamises uuendusi teha. Rätsep Kiir soovib Tootsi ametivennaks saada ning alustada põllupidamise ja "karjavirtsahvti" õppisega, sest Teele teatab talle otsusest abielluda ainult põllumehega. Paraku läheb Kiire Venemaal mõisavalitsejaks saamise sõit luhta, sest ta varastatakse sõidu ajal paljaks. Tagasi saabunud Kiirele soovitab Teele minna Tootsi juurde sulaseks, mida toetab ka vana Kiir, sest reisil saadud kahju tahab hüvitamist. Kuid mõisavalitseja teooria- kui praktikaõpingud jäävad Tootsi Ülesoo talus Kiirele lühikeseks. Ülesoo peremees otsustab talu poja nimele kirjutada ja ise vanaduspõlve pidada. Toots küsib talu arendamiseks pangast laenu, kuid on vaja kindlaid käendajaid. Toots saab poolvägisi siiski käendusallkirja Tõnissonilt ja asjad hakkavad liikuma. Vahepeal Kiirele korvi andnud Teele pakub ennast talle ootamatult ise pruudiks. Pulmade eelõhtul tabab Teelet aga nukrusehoog, sest Arno Tali on taas Pauveres käimas. Sellest tekib arusaamatus pruutpaari vahel, millest kuulda saades ei varja Kiir oma kahjurõõmu. Siiski lõpeb kõik Joosep Tootsi ja Raja Teele kirikliku laulatusega ning pulmapeoga Ülesoo talus.

Osatäitjad 
pisi|Filmi "Suvi" tegelased 1976. aastal Harju mäel. Aare Laanemets (Toots) ja Margus Lepa (Kiir)
<tr valign=top><td>
Joosep Toots – Aare Laanemets
Raja Teele – Riina Hein
Henrich Georg Adniel Kiir – Margus Lepa
Arno Tali – Arno Liiver
Tõnisson – Ain Lutsepp
Kristjan Lible – Kaljo Kiisk
Proviisor – Kaarel Karm
Tootsi isa – Jüri Järvet
Tootsi ema – Herta Elviste
Jaan Imelik – Rein Aedma
Jüri Kuslap – Kalle Eomois
Köster – Endel Ani
<td>
Papa Kiir – Ervin Abel
Neiu Ärnja – Mare Garšnek
Mamma-Kiir – Malli Vällik
Teele isa – Kalju Ruuven
Teele ema – Aino Vähi
Köstri proua – Katrin Välbe
Aliide – Tiina Rääk
Bruno Benno Bernhard – Marco Meelimäe
Ottomar – Andres Kalev

 Filmi saamisest 
 Lavastaja ja stsenarist olid algusest peale ühel meelel, et "Suves" peavad tingimata mängima samad noored, kes "Kevades". Osa filmi toimetuskolleegiumi liikmeid aga leidis, et pole vaja jätkata samade tegelastega, kes mängisid "Kevades". Nii tegid proovivõtteid ka Merle Talvik Teele, Lembit Peterson Tootsi ja Urmas Kibuspuu Kiire osas. Arvo Kruusement: "Nad oleks võinud tõesti mängida, head näitlejad kõik. Aga siis kadunuks seos "Kevadega" ja see oleks olnud üks teine film, mitte see, mida mina tahtsin teha."Aeg läheb ja „Suvi” saab meile üha armsamaks. epl.delfi.ee, 27. juuli 2012
 Jaanuaris 1975 määratakse filmi peakirjaks "Tootsi pulm". Tallinnfilmi peatoimetaja Lembit Remmelgas toetab Arvo Kruusemendi veendumust, et film tuleb teha samade osatäitjatega, kes mängisid "Kevades", kuid leiab samas, et filmis tuleb kasutada lõike "Kevadest".  
 Ettepaneku põhjenduseks oli, et need lõigud loovad sideme eelmise filmiga ja ühtlasi aitavad maha võtta Moskva kuraatorite kahtlusi kulakluse kohta, sest selgelt oli tegemist tavaliste talulastega. Tagantjärele on Arvo Kruusement kahetsenud "Kevade" tagasivaatelõikude kasutamist, kuna need rikuvad filmi dünaamikat.
 Aprillis 1975 otsustas toimetuskolleegium esitada filmi "Aeg läheb, aga õnn ei kao" režiistsenaariumi NSV Liidu Riiklikule Kinokomiteele kinnitamiseks. Pealkirja muutusele selgitust ei antud. Goskino andis režiile oma kinnituse. Sama aasta sügisel taastati filmi nimeks "Suvi".
 Võtteperiood kestis aprillist septembrini 1975. Ebakvaliteetse filmilindi tõttu tekkis aga rohkelt praaki ja tuli teha palju ümbervõtteid. Näiteks kabelimäe episood, kus Teele Tootsi kosib, tuli uuesti võtta. Kuid ümbervõtte ajal olid puudel juba kollased lehed, osa puid oli raagus ning ajaliselt ei saanud kuidagi järgneda suvised pulmad. Seega tuli pulmade uus filmimine teostada hoopiski talvel.
 Filmi esimese variandi läbivaatamisel Tallinnas olnud Moskva Kinokomitee esindaja nägi "Suves" puhast kulakluse propageerimist, sest kaks kulakuvõsukest lähevad ju paari ning kulaklus suureneb veelgi. Samuti märkas ta, et peategelane Toots ekspluateerib rängal moel küla ainsat proletaarlast (Liblet). Lisaks ei sobinud, et eesti talumeeste hobused olid liiga ilusad. Moskvas läbivaatust juhtinud kinokomitee aseesimees aga ei teinud ühtegi märkust, öeldas vaid: ""Arvo Antonovitši filmides on kõik ilus, isegi hobused!"

 Vaata ka 
 Kevade (film)
 Kevade
 Suvi (Luts)
 Tootsi pulm
 Argipäev (Luts)
 Sügis (Luts)
 Sügis (film)
 Talve (film)

 Viited 

 Kirjandus 
 Annika Koppel. "Kevade. Suvi. Sügis. Arvo Kruusemendi filmid." Kirjastus Kadmirell, 2010, 232 lk. ISBN: 9789949908912
 Aigi Viira. Režissöör Arvo Kruusement: "Kevadet", "Suve" ja "Sügist" tuleks teles vähem näidata. Jumal hoidku, teisi filme on ju ka! ohtuleht.ee, 20. aprill 2020

Kategooria:Eesti filmid
Kategooria:1976. aasta filmid
Kategooria:Eesti noortefilmid
Kategooria:Eesti draamafilmid